kardosdrur/scandi-wiki huggingface dataset:
Tobias Trier

Tobias Trier (født 13. februar 1973) er en dansk sanger, musiker, sangskriver og skuespiller.

Baggrund 
Trier søn af Troels Trier og Dea Trier Mørch. Han er bror til journalist, forfatter og landskabsarkitekt Rosa Trier og forfatter og billedkunstner Sara Trier.

Trier fik sin studentereksamen på Aurehøj Amtsgymnasium i 1991. Han er uddannet Almen Musiklærer ved Det Kgl. Danske Musikkonservatorium i 1996.

Karriere

Musik 
I 2000 debuterede Trier med albummet Bag De Blå Persienner, produceret Halfdan E og udgivet af pladeselskabet Have a Cigar. Musikvideoen til åbningsnummeret Drak Af Din Kop blev nomineret til en Dansk Grammy. Samme år blev Tobias nomineret til P3's Popshop Prisen.

Trier modtog i 2001 LO's Kulturpris og var ansvarlig for projektet Mobilsymfoni ved Århus Festuge 2001 – en komposition for mobiltelefoner.

Trier var medkomponist i Folketeatrets opsætning af Shakespeare-forestillingen "En Skærsommernats drøm" i november 2004.

Trier har skrevet musik til spillefilmen Grønne Hjerter 2006.

Trier har skrevet børnebogen "Min zebra stak af", udgivet af Politikens forlag i 2007.

Som sanger og musiker har han optrådt med blandt andre Steffen Brandt, Alberte Winding, Niels Hausgård, Søs Fenger, Mc Einar, Rasmus Nøhr, Thomas Buttenschøn, Tue West, Sys Bjerre, Tina Dickow, Anne Dorthe Michelsen, Mads Langer, Martin Brygmann, DR Underholdningsorkester, DR Pigekoret og DR Big bandet.

Trier har undervist i sangskrivning på Grundtvigs Højskole, Nordjysk Musikkonservatorium, Syddansk Musikkonservatorium og på Rytmisk Musikkonservatorium som hovedfagslærer på sangskriveruddannelsen.

Trier var medlem af Statens Kunstfonds tonekunstudvalg for rytmiske musik i perioden 2008-10. 

Trier er medlem af musikgruppen Biolume, som debuterede i januar 2023 i Operaen på Christiania. Trier er også medlem af musikgruppen De Onde, som spiller koncerter for børn, og som vandt en Danish Music Award i 2021 for årets bedste børnejazz-gruppe.

Teater og skuespil 
Trier er begyndt at arbejde som skuespiller, blandt andet i forestillingen Vi Ses i Morgen og forestillingen Frøken Ignora og Mister Georg, opført på Teatret Anemonen i 2021. Til sidstnævnte forestilling har Trier også komponeret musik og lavet koreografi.

Trier har skrevet og fremført soloforestillingerne Dirigenten, opført på Rialto Teatret i 2015, og For Enden Af Regnbuen, opført på Nørrebro Teater i 2018. Sammen med skuespilleren Winnie Kristine har han skrevet teaterforestillingen På Pletten som får premiere på teatret Aveny-T i maj 2023.

Privat 
Siden 2002 har han været gift med journalist Maria Becher Trier. Sammen har de tre børn.

Diskografi 
 Bag de blå persienner (2000)
 Sandheden om Britina Castello (2001)
 Pigen som Kalder (2004)
 Grønne Hjerter (2006)
 Krydsklip (2008)
 Elektrisk Regn (2012)
 Tyfon (2017)

Uddannelse 
Aurehøj Gymnasium (1988 - 1991)

Almen Musiklæreruddannelsen, Det kgl. Danske Musikkonservatorium (1992-1996)

Noter

Eksterne henvisninger 
Tobias Triers hjemmeside
Statens kunstfond 

Sangere fra Danmark
Tobias
Danskere i 2000-tallet
Rockmusikere fra Danmark
Personer i Kraks Blå Bog
Studenter fra Aurehøj Gymnasium
Hængselbukker

En hængselbukker, hængselbrækker, hængselretter eller hængselbøjer er et stykke værktøj, der består af et stykke fladjern i hver ende et påsvejset rundt hoved. Begge hoveder er udboret så de passer til hængsler med en diameter på hhv. 22 og 17 mm, og de har en slids, så hovedet kan presses ned over hængslerne, når de skal bukkes.

Nogle kalder den hængselbøjer, hængselvrider (hørt i Vendsyssel) eller hængsel­retter; disse udtryk er vistnok først og fremmest brugt af isenkræmmere og ikke af håndværkere; dog forlyder det fra Vendsyssel at ordet er i brug i hvert fald i Strandby. Poul Schmidt, der er kommet med ordet, mener ikke betegnelsen hængselbrækker bruges i faglig sammenhæng. Dog menes det at kunne an­ven­des som slang­udtryk.

Det er ikke helt klarlagt hvornår hængselbukkeren kom i brug, men det er i hvert fald efter at man holdt op med at bruge hollandske hængsler og var gået over til de såkladre hamborghængsler. Snedker Frits Seiergaard har – vistnok i 1950'erne – set en hængselbukker fremstillet af en cykelpedal. Den tidligste omtale af værktøjet i et katalog er indtil videre Carl F, 1954. Værktøjer er især brugt af tømrere og bygningssnedkere.

Eksterne Henvisninger 
Carl F. Petersen, Værktøj, 1954

Værktøj og genstande med og til nøglefunktioner
Codex Alexandrinus

Codex Alexandrinus er et bibelhåndskrift fra det 5. århundrede og er sammen med Codex Sinaiticus og Codex Vaticanus blandt de ældste og mest komplette bibelmanuskripter fra antikken. Det har navn efter byen Alexandria i Egypten, hvor det optræder første gang, og hvor det også formodes at være skrevet.

Skriftet er på græsk og indeholder næsten hele Det Ny Testamente og størsteparten af Det Gamle Testamente samt 1. Clemensbrev og store dele af 2. Clemensbrev. Det består af 773 blade; 643 i Det Gamle Testamente og 130 i Det Nye Testamente. Manuskriptets illustrationer er små tegninger efter hver bog.

Man ved ikke, hvor det er skrevet. En arabisk tilføjelse påstår, at det blev nedskrevet af martyren Thecla, der ifølge traditionen var en egyptisk kvinde, som levede i apostolsk tid.

I 1621 blev det ført fra Alexandria til Konstantinopel af Kyrillos Loukaris, der var patriark  først i Alexandria og senere i Konstantinopel. Skriftet blev sendt til England som gave til Jakob 1.

Kong Jakob 1. døde imidlertid inden bogen nåede frem, så det blev kong Charles 1., der modtog gaven.

Skriftet var tæt på at blive ødelagt d. 23. oktober 1731, da der udbrød brand i biblioteket på Ashburnham House (the Cotton Library), men blev reddet af bibliotekaren, Richard Bentley.

Håndskriftet er i dag i The British Library.

Codex Alexandrinus har haft stor indflydelse på udviklingen af tekstkritikken, palæografien og især arbejdet med Det Ny Testamente.

Eksterne link og kildehenvisninger 

 Bible Research – Codex Alexandrinus
 Earlham School of Religion – Codex Alexandrinus
 Catholic Encyclopedia: Codex Alexandrinus

Bibeludgaver
Bibelske manuskripter fra det 5. århundrede
Septuaginta manuskripter
Jons Kapel

Jons Kapel er en tør ovn, som er opstået af bølgernes slag mod klippen. Kapellet ligger tæt på det tidligere traktørsted Gines Minde på Bornholms vestkyst, nord for Hasle.

Jon blev sendt til Bornholm for at gøre bornholmerne kristne. Han slog sig ned i grotten, der i dag er kendt som Jons Kapel. Snart blev bornholmerne nysgerrige efter at se, hvem denne Jon var, så de tog ned for at hilse på ham i hans grotte. Jon bød dem hjerteligt velkomne og begyndte snart at fortælle historier fra biblen. Bornholmerne synes om det, de hørte, og der kom hurtigt flere, efterhånden som budskabet om ham blev udbredt. Til sidst var de så mange, at der ikke var plads i den lille grotte. Derfor rykkede de udenfor. For at alle skulle kunne høre ham kravlede han op på klippen. Senere blev der udhugget en prædikestol på dette sted.

Det er denne grotte og prædikestol folk kommer for at besøge. Ikke mange andre end bornholmerne er klar over, at Jons ovne ligger i nærheden. Der ligger tre ved stenene langs kysten, og det kræver opmærksomhed at finde dem.

Eksterne henvisninger 

 Jons kapel er en klippeformation med en højde på 40 meter. 

Bornholms kyst
Grotter
Vest Stadil Fjord

Vest Stadil Fjord er beliggende i Ringkøbing Amt 5-20 km nord for Ringkøbing by. Området administreres af Naturstyrelsen. Siden 1950'erne og indtil 1990'erne var den nordlige del af fjorden afvandet og opdyrket. Staten opkøbte i 1994 en stor del af området, som i slutningen af 1990'erne blev naturgenoprettet. Området er både Ramsar- og EF-fuglebeskyttelsesområde, og er en del af Natura 2000- område nr. 66 Stadil Fjord og Vest Stadil Fjord.

Fugleliv 
Området er en vigtig yngle- og trækfuglelokalitet og er af international betydning for Kortnæbbet Gås, der forår og efterår raster med op til 25.000 fugle. Bramgås og Grågås raster ligeledes i området. På udvalgte marker fodres gæssene for at undgå markskader. I rørskovene omkring fjorden yngler bl.a. Rørhøg og Rørdrum.

Ramsarområde nummer tre 
Vest Stadil Fjord er sammen med Stadil Fjord udpeget til Ramsarområde – et beskyttet vådområde af international betydning.

Få kilometer mod syd ligger Ringkøbing Fjord, der er Ramsarområde nummer to.

Eksterne henvisninger 
 DOF Ringkøbing Amt – Beskrivelse af Vest Stadil Fjord 
 Naturstyrelsens vandretursfolder om Vest Stadil Fjord
 The Ramsar Convention on Wetlands – Ramsarområder i Danmark

Fjorde i Danmark
Fredede arealer i Danmark
Ramsarområder i Danmark
Inddæmningsprojekter i Danmark
Ringkøbing-Skjern Kommunes geografi
Margueritruten
Codex Vercellensis

Codex Vercellensis er det ældste og et af de bedst bevarede Vetus Latina håndskrifter, der findes. Det er skrevet i det 4. århundrede med sølvfarvet blæk på violet pergament og indeholder de fire evangelier med undtagelse af de sidste 12 vers af Markusevangeliet.

Skriftet, der er lige så gammelt som de første græske nytestamentlige manuskripter, er det ældste latinske bibelmanuskript, man har kendskab til, og det indgår i den store og uoverskuelige skare af latinske oversættelser fra antikken, der førte til, at Hieronymus mellem 382 og 405 lavede en autoriseret latinsk oversættelse af Bibelen, Vulgata.

Skriftet menes at være skrevet på foranledning af Eusebius (283-1. august 371), mens han var biskop i Vercelli i Italien.

I spalte to 2. linje på illustrationen er en fejl. Ordlyden i Johannesevangeliet 16:26 skulle være in nomine meo petite et ego rogabo propter vos. Skriveren har dog glemt et ego, hvilket siden er blevet tilføjet over linjen.

Skriftet findes i dag i Vercelli.

Eksterne henvisninger og kildehenvisninger 
 Bible Resource Pages – Vellum Codex Vercellensis
 Bible Research – The old latin version

Bibeludgaver
Hellige skrifter
Hajkutter

Hajkutter er en dansk kuttertype, som vandt udbredelse fra omkring forrige århundrdeskifte (1900). Det var en mindre kutter, omkring 40 brt, som blev anvendt til snurrevodsfiskeri. Den var ketchrigget, slank og velsejlende og havde efter datidens forhold en stor motor (op til 25 hk) og kunne derfor selv udlægge snurrevodets lange tove. Tidligere havde man benyttet en jolle til denne opgave. Hajkutteren var derfor meget mere effektiv end sejlkutteren uden motor og fangede alle fisk i det fiskede område – heraf navnet. En anden forklaring på betegnelsen ”hajkutter” er, at en fiskekutter med motor i vindstille sejlende med hvidt skumbrus for boven mindede om et hajgab.

Da fiskekuttere med lodret stævn og udfaldende hæk blev almindelige før 2. verdenskrig, gled betegnelsen ”hajkutter” over på denne skibstype.

Flere er endnu bevarede, og der afholdes hajkutter træf hvert år blandt entusiaster.

Se også 
Træskibe.

Fartøjer
Bygningsdelsbeskrivelse

Bygningsdelsbeskrivelser benyttes inden for byggeri, ejendomsadministration og bygningningsvedligehold. Ved bygningsdelsbeskrivelse gennemgåes de forskellige dele af bygningerne, med hensyn til deres opbygning og materialebestanddele. Man opnår derved en kravsspecifikation på bygningen, og det giver efterfølgende mulighed for en tilstandsvurdering og en vedligeholdelsesplan.

En bygningsdelsbeskrivelse er defineret af MOLIO (tidligere: BIPS) og beskrevet i publikation B1000.

BIPS beskrivelsesværktøj er en fælles national de facto standard for strukturen og indholdet af de beskrivelser, der knytter sig til en byggesag. 

Der vil typisk indgå en eller flere bygningsdelsbeskrivelser i hver arbejdsbeskrivelse. 

Bygningsdelsbeskrivelser blev tidligere typisk udarbejdet i MS Word af arkitekter, bygningskonstruktører og ingeniører, men i dag findes der andet software til at gøre processen smartere og bl.a. integrere med resten af projekt/udbudsmaterialet.

Eksterne henvisninger 

 Mere information fra Mur-Tag.dk

Bygningsdele
CAD-objekt

Med CAD-objekter forstås de objekter, der modelleres i en CAD-model (computer aided design). Inden for byggebranchen er typiske CAD-objekter er vægge, døre, vinduer, dæk, søjler, bjælker, rør, kanaler, ventiler etc.

Definitioner på CAD-objekter kan findes i CAD-manualen del 4 eller i IFC-modellen.

Computerværktøjer til design, modellering og fabrikation
BIM

Betegnelsen BIM står for Bygnings Informations Modellering og refererer til en samlet digital model af et bygningsværk. Formålet er at afklare begreber, definitioner og sammenhænge mellem objekter i en byggesag eller et byggeri.

Først og fremmest er der fokus på at få afklaret forholdet mellem CAD objekter, 3D-modeller, Bygningsdel / Bygningsdelsbeskrivelser, Beskrivende mængdefortegnelser, tilbudslister og Produktionsdelskort som de kræves anvendt under Det Digitale Byggeri i Danmark.

Den software der er mest benyttet til at arbejde med BIM er i Danmark programmer som Autodesk Revit, ArchiCAD, Vetorworks, MicroStation, Tekla, MagiCAD, AutoCAD Architecture, Dalux. Fordelen ved disse programmer er, at de kombinerer 2D-tegnniger, 3D-model, mængdeudtræk og layout i samme arbejdsgang og automatisk opdaterer databasen med alle informationer, hver gang man redigerer projektet. Mange af programmerne tillader "Teamwork, hvor flere brugere samtidig kan redigere samme model, enten fra lokalt netværk eller over internettet.

Med BIM kan man udnytte den information der er i modellen til simulering af f.eks. bygningens energi-forbrug, beregne pris, planlægge udførelsen og modellerne kan danne grundlag for drift/vedligehold-systemer.

En model-baseret arbejdsmetode er især praktisk i samarbejdet mellem rådgivere på byggeprojekter. Modellerne kan udveksles mellem forskellige programmer via det åbne fil-format, IFC (Industri Foundation Classes), der er lavet af foreningen BuildingSMART, der i Danmark er en del af branche-foreningen BIPS. Udveksling af BIM med åbne fil-formater kaldes OpenBIM.

Ved at samle fag-modeller fra rådgiverne, kan man kvalitetssikre byggeriet i en slags virtuel prototype, og på denne måde undgå fejl der ellers først opdages på byggepladsen. Man kan f.eks. teste modellen for kollisioner mellem rådgivernes fagområder, så f.eks. ventillationsrør ikke krydser bærende konstruktioner. Der findes regelbaserede programmer, f.eks. Solibri Model Checker, der automatisk tjekker modellerne igennem for fejl.

En BIM-model afviger fra en CAD-model ved at sammenkæde en række forskellige informationer, der typisk ikke er en del af en traditionel CAD-model, herunder

 Geometriske egenskaber (dimensioner, mængde)
 Visuelle egenskaber (farve, transperans, ...)
 Funktionsrelaterede egenskaber (materiale, styrke, støj,...)
 Produktionsrelaterede egenskaber (kontrolkrav mv.)
 Produktrelaterede egenskaber (klassifikation, leverandør, priser, driftoplysninger)

Disse informationer skal hentes fra forskellige kilder i projektmaterialet som nævnt ovenfor, og det er derfor nødvendigt at specificere en sammenhæng mellem disse. I nedenstående figur er sammenhængen angivet vist skematisk:

Eksterne henvisninger 
 Definition af BIM på WikiByg 
 CAD addict: List of Existing BIM Standards
 buildingSMART International
 buildingSMART Nordic

Computerværktøjer til design, modellering og fabrikation
Limerick (by)

Limerick (irsk: Luimneach, Lom na nEach = den åbne bare plads ... til heste) er mellemstor by og administrativt centrum i County Limerick i provinsen Munster i den midtvestlige del af Republikken Irland.

Limerick har  indbyggere og ligger ved floden Shannon, som krydses af tre større broer nær byens centrum. Med forstæder har den 90.757 (2006) indbyggere.

Historie 
Byen blev grundlagt i forbindelse med vikingernes ankomst i 812, men det er tegn på, at der har været bosættelser. I det 12. århundrede blev den omstruktureret af normannerne, som blandt andet byggede King John's Castle og St. Mary's katedral.

Under borgerkrigene i det 17. århundrede havde byen en vigtig rolle. Den blev belejret af Oliver Cromwell i 1651 og to gange af Vilhelm 3. af England i omkring 1690.

I det 18. århundrede begyndte byen at vokse og udviklede sig til en velhavende handelsby. Det irske oprør 1798 og den efterfølgende lov "Act of Union 1800" førte til nedgangstider for byen, som blev endnu værre under hungersnøden i Irland 1845-1849. Først i 1990'erne ændredes udviklingen med økonomisk vækst, den såkaldte «keltiske tiger»

Jernbanelinien "Waterford and Limerick Railway" forbandt fra 1848 byen med hovedlinien mellem Dublin og Cork. På grund af at flere mindre linjer blev åbnet senere i det 19. århundrede, blev Limerick et betydningsfuldt regionalt center.

Shannons Internationale lufthavn ligger ca. 20 km udenfor byen, i County Clare.

Seværdigheder 

 Hunt Museum rummer arkæologiske fund, kunstgenstande, religiøs kunst og brugskunst fra de tidligste tider og frem til oplysningstiden
 St. Mary's katedral er fra 1168 og den ældste bygning i Limerick
 St. John the Baptist er en katolsk kirke fra 1861
 Limerick Museum har bl.a samlinger om byens historie, arkæologi og Limerick sølv
 I byens omegn er der flere gamle fæstninger med mere

Se også 
 Oversigt over de 100 største byer i Republikken Irland

Byer i Irland
Beskrivende mængdefortegnelse

En beskrivende mængdefortegnelse (BMF) er et byggesagsdokument, der anvendes til at beskrive mængder og omfang ved udbud af en byggesag.

I forbindelse med Det Digitale Byggeri har BANK-konsortiet beskrevet forholdene omkring BMF.

Der er en en til en-relation mellem en post i en BMF og en bygningsdelsbeskrivelse. Hver bygningsdelsbeskrivelse er repræsenteret med én og kun én post i BMF.

Denne definition er dog lidt udvandet i det egentlige statlige krav, hvor der blot kræves en sammenhæng mellem beskrivelsen og BMF.

Referencer 

Byplanlægning
Anguilla

Ordet Anguilla er har flere betydninger eller specialiseringer:
 Anguilla (land) – land i Caribien og en del af Det Forenede Kongerige (Storbritannien)
 Anguilla (ferskvandsål)
Sømænd på sengekanten

Sømænd på sengekanten er en dansk film fra 1976, med manuskript og instruktion John Hilbard.

Den er sammen med Der må være en sengekant en af de to film i Sengekantsfilm-serien, der indeholder hardcore porno.

Medvirkende

Karl Stegger
Bent Warburg
Anne Bie Warburg
Ole Søltoft
Bjørn Puggaard-Müller
Annie Birgit Garde
Søren Strømberg
Paul Hagen
Arthur Jensen
Otto Brandenburg
William Kisum

Eksterne henvisninger 
 
Den originale biograftrailer på Bellabio   

Sengekantsfilm
Danske film fra 1976
Film instrueret af John Hilbard
Hopla på sengekanten

Hopla på sengekanten er en dansk sengekantsfilm fra 1976, instrueret af John Hilbard efter et manuskript John Hilbard og Gitte Palsby.

Medvirkende 
Blandt de medvirkende kan nævnes:

Vivi Rau
Ole Søltoft
Søren Strømberg
Paul Hagen
Annie Birgit Garde
Karl Stegger
Arthur Jensen
William Kisum
Anne Bie Warburg
Bjørn Puggaard-Müller
Otto Brandenburg
Dario Campeotto
Kate Mundt
Willy Rathnov
Valsø Holm
Bendt Reiner
Louise Frevert

Eksterne henvisninger 
 

Sengekantsfilm
Danske film fra 1976
Film instrueret af John Hilbard
Stenbider

Stenbidere er små ulkefisk af stenbiderfamilien Cyclopteridae. De findes i Ishavet, Atlanterhavet og i den nordlige del af Stillehavet. Det største antal arter findes i nordlige del af Stillehavet.

Den eneste danske art er Cyclopterus lumpus, som derfor blot kaldes stenbider (uden yderligere specifikation). Rognen af denne bruges i Det Danske Køkken.

Stenbider bruges også til biologisk bekæmpelse af lakselus indenfor lakseopdræt. I stedet for at bruge gift til at komme lusene til livs har man bl.a. brugt stenbider, der spiser lusene. På Færøerne blev der gjort forsøg med at bruge stenbider til bekæmpelse af lakselus siden november 2014, og resultaterne har være gode ifølge Atli Gregersen fra Luna. De havde talt op til 380 i en enkelt stenbider.

Klassifikation 
Underfamilie: Cyclopterinae
 Slægt: Aptocyclus
 Slægt: Cyclopsis
 Slægt: Cyclopteropsis
 Slægt: Cyclopterus Linnaeus, 1758 
 Art: Cyclopterus lumpus (Stenbider)
 Slægt: Eumicrotremus
 Slægt: Lethotremus

Kilder 

 Systema naturae 2000 (classification) – Taxon: Subfamily Cyclopterinae

Ulkefisk
Manden i den store fæstning

Manden i den store fæstning (eng. The Man in the High Castle) er en kontrafaktisk science-fictionhistorie fra 1962 af Philip K. Dick.

Bogen handler om en alternativ fremtid, hvor Nazi-Tyskland og Japan er gået sejrende ud af anden verdenskrig og holder verden i et jerngreb. Vest for Mississippi-floden hersker japanerne og har sat præg på den amerikanske kultur. Øst for den store flod styrer tyskerne.

I bogens besatte Amerika forekommer blandt meget andet en forbudt roman, Græshoppen hviler tungt, som kontrafaktiskt skildrer, hvordan det ville været gået, hvis Amerika ikke havde tabt krigen.

Fra 2015-19 kørte tv-serien The Man in the High Castle baseret på bogen.

Science fiction
Romaner fra USA
Litteratur i 1962
Strøjers Møbelfabrik

Strøjers Møbelfabrik er en møbelfabrik, der især arbejder med fremstilling af en gamle engelsk møbelstil, kaldet Hepplewhite.

Strøjers Møbelfabrik blev grundlagt af Oluf Strøjer i 1920. Virksomheden er i dag ejet og drevet af Kim Ellegaard.

Historie 
 D. 01.10.1920 åbnede Oluf Strøjer en møbelfabrik i Overgade 46 i Odense.

 I 1931 byggede Oluf Strøjer en ny fabriksbygning på Skovgyden 27 i Odense og flyttede møbelfabrikken hertil.

 D. 01.05.1949 blev 2. generation, Ejner Strøjer, ansat i firmaet. Ejner Strøjer var forinden blevet udlært møbelsnedker og havde derefter taget møbelkonstruktøreksamen. I begyndelsen fungerede Ejner Strøjer som værkfører og i 1957 blev han partner i virksomheden.

 I 1967 købte Ejner Strøjer virksomheden af Oluf Strøjer.

 I 1968 blev Kim Ellegaard ansat som lærling i virksomheden. Kim Ellegaard har siden været ansat her, dog afbrudt af militærtjeneste og en periode fra 1979 til 1983, hvor Kim Ellegaard bl.a. var ansat ved amtet på en møbelfabrik.

 D. 01.07.1988 købte Kim Ellegaard virksomheden af Ejner Strøjer og ændrede samtidig navnet til STRØJERS MØBELFABRIK, men forsatte produktionen på Skovgyden 27.

D. 01.07.1993 købte Kim Ellegaard en tidligere møbelfabrik på Nørregade 99 i Glamsbjerg og flyttede produktionen hertil.

 Den primære produktion består af Hepplewhite spisestue møbel, som nu er blevet produceret i mere end 50 år, men samtidig er virksomheden underleverandør for andre bl.a. af hotelmøbler, ligesom der bliver fortaget en hel del reparationer af gamle møbler.

Eksterne henvisninger 
firmaets website 

Møbelproducenter i Danmark